《书崇庆州牧赠中宪大夫常公殉节录后》
清代·蒋曰纶

留都钟杰士，蜀地表纯忠。剑水声如咽，闾山望益崇。

荆荣双树紫，杏掇一枝红。才合登薇省，名偏阻蕊宫。

选人来北阙，作令赴西充。地辟民犹古，官清狱自空。

珍曾辞蒟酱，酒不醉郫筒。圣庙榱题焕，书生既禀丰。

人方依众母，檄忽奉元戎。叱驭驰驱急，从军意气雄。

唱筹能给饷，磨盾待书功。逆竖俄中变，降蛮竟内讧。

起刀犹奕奕，致命岂匆匆。舌与常山似，拳还卞令同。

裹尸虚马革，埋骨委蚕丛。荫子天恩渥，升阶恤典隆。

碑留绵竹郡，祠傍浣花翁。国史标名氏，良朋感始终。

遗诗传丽藻，实录纪英风。毅魄千秋在，无须怅数穷。

作者简介：（1729—1803）清河南睢州人，字金门，号霁园。乾隆二十五年进士，由检讨擢御史，曾奏请令督抚不得指名拣发人员。嘉庆间官至工部右侍郎。(《国朝耆献类征初编》卷九四)，